เช้าวันนี้ (16 กพ.) เวลาประมาณ 9.45  มีผู้หญิงใส่เสื้อยืดสีแดงมากดกริ่งหน้าบ้าน เพื่อขอให้ช่วยเลื่อนรถหน้าบ้านที่ขวางฝาท่อน้ำ  เพราะจะทำการลอกท่อ  ผมยินดีมากจึงรีบแจ้งน้องชายให้เอารถออกไปจอดที่อื่นชั่วคราว  ผ่านไปสัก 10 นาที ผมก็เห็นเจ้าหน้าที่มาเอาฝาท่อออกไปแล้ว 1 ฝา (มี 2 ฝา)  เท่าที่มองดู ก็เห็นมีขยะลอยอยู่ด้านบนมองเห็นได้ชัดเจน  ลึกลงไปจากฝาท่อประมาณ  50 ซม. แม้จะยังไม่เอ่อถึงด้านบน แต่เห็นว่ามีขยะประมาณนึง

ผ่านไปอีก 20 นาที ตั้งใจว่าจะมาดูการทำงานว่าขยะมากน้อยแค่ไหน เพราะที่ผ่านมาผมมีปัญหาร้านอาหารและอพาทเม้นข้างบ้าน ที่ปล่อยน้ำเสียลงสู่ “ถนน” แล้วไหลลงท่อหน้าบ้านผมจนเกิดความสกปรก    แต่เมื่อผมออกมาถึงหน้าบ้าน ปรากฏว่า....ฝาถูกปิดไปเรียบร้อยแล้ว  พร้อมทิ้งขยะและสิ่งสกปรกไว้หน้าบ้านผมเป็นจำนวนมาก   

ผมจึงถ่ายรูปฝาท่อหลังทำงานเสร็จไว้เป็นหลักฐาน  รวมไปถึงพยายามซูมผ่านรูท่อเข้าไปดูถึงภายใน  ก็ปรากฎว่า..ยังพบว่ามีขยะลอยเอ่ออยู่ที่ผิวหน้าตามเดิม ราวกับว่าไม่เคยมีการลอกท่อมาก่อน

ผมจึงขอตั้งข้อสังเกตและอยากให้ตรวจสอบการทำงานดังนี้
1. ซอยสุขุมวิท48/3 ทั้งซอยมีบ้านเรือนไม่ต่ำกว่า 30 หลังคาเรือน มีร้านอาหารรายล้อมบ้านผมถึง 3 ร้าน 2 ใน 3 นั้นอยู่ใกล้ฝาท่อหน้าบ้านผมมาก   เป็นไปได้อย่างไรที่การลอกท่อนั้นจะใช้เวลาไม่ถึง 30 นาที   ทั้งที่ฝาท่อบ้านผมนั้นเป็นฝาท่อปากซอย ที่รับน้ำจากทั้งซอยออกสู่ท่อใหญ่ที่ริมถนน

2. เท่าที่สอบถามผู้เห็นเหตุการณ์ การลอกท่อใช่แค่การตักเศษขยะเท่าที่มองเห็นเมื่อเปิดฝาท่อ  แบบนี้นี้เรียกการลอกท่อได้หรือไม่  เป็นวิธีการทำงานตามมาตรฐานที่กทม.จ้างผู้รับเหมามาหรือ  ช่างต่างจากสมัยก่อนที่จ้างราชทัณฑ์มาจัดการเรื่องนี้

3. หลังจากทำงานเสร็จ ทำไมถึงทิ้งภาระการทำความสะอาดให้กับชุมชน  หน้าบ้านผมปลูกต้นไม้ทำความอาดพื้นถนนหน้าบ้านทุกครั้งที่มีโอกาส  แต่กลับเป็นจนท.ที่ควรรักษาความสะอาด ทำให้สกปรกอย่างน่าเกียจ

4. ผมไม่รู้ว่าคนที่จ้างมาทำงาน ถูกฝึกให้รู้วิธีการเปิดฝาท่ออย่างถูกวิธีหรือไม่ เพราะสิ่งที่เห็นคือ ขอบฝาท่อและฝาท่อถูกแชลงงัดอย่างไม่ทะนุถนอมจนปูนซิเมนต์แตกบิ่น  ถ้าแบบนี้ในอนาคต ถ้ามีการล้างกันด้วยคนพวกนี้อีก มันก็ต้องแตกบิ่นกันไปเรื่อยๆใช่หรือไม่

รบกวนหน่วยงานโยธา สำนักงานเขตคลองเตย ช่วยตรวจสอบการทำงานของผู้รับเหมาที่จ้างมานี้ด้วยครับ